JKN ยุทธการเสริมพอร์ตธุรกิจ
เดินหน้าเสริมความแข็งแกร่งต่อเนื่องในส่วนของ JKN ล่าสุดเปิดตัวผลิตภัณฑ์เครื่องดื่มสมุนไพรสกัดให้พลังงานภายใต้แบรนด์ “ฟิตแม็กซ์” 
เดินหน้าเสริมความแข็งแกร่งต่อเนื่องในส่วนของ JKN ล่าสุดเปิดตัวผลิตภัณฑ์เครื่องดื่มสมุนไพรสกัดให้พลังงานภายใต้แบรนด์ “ฟิตแม็กซ์”
3 ต.ค. 2564

คุณค่าบริษัท
เดินหน้าเสริมความแข็งแกร่งต่อเนื่องในส่วนของ บริษัท เจเคเอ็น โกลบอล มีเดีย จำกัด (มหาชน) หรือ JKN ล่าสุดเปิดตัวผลิตภัณฑ์เครื่องดื่มสมุนไพรสกัดให้พลังงานภายใต้แบรนด์ “ฟิตแม็กซ์” ซึ่งเป็นเครื่องดื่มสกัดจากสมุนไพรชั้นเลิศอย่างถั่งเช่า โสม เห็ดหลินจือ โกจิเบอร์รี่ กระชายดำ และน้ำผึ้งดอกไม้ป่าเดือน 5 และเพิ่มรสชาติให้กลมกล่อมด้วยน้ำองุ่นขาวเข้มข้น โดยไม่มีส่วนผสมของคาเฟอีน เป็นสูตรใหม่ที่เข้มข้นกว่าเดิม 2 เท่า
พร้อมกับบริษัทมีแผนเร่งทำการตลาดสำหรับผลิตภัณฑ์เสริมอาหารเพื่อสุขภาพและความงาม รวมถึงเครื่องดื่มสมุนไพรสกัดให้พลังงานในกลุ่มธุรกิจคอมเมิร์ซ เพื่อผลักดันการเติบโตให้เป็นไปตามแผนงานที่วางไว้ หลังจากที่ประเมินว่าบรรยากาศการซื้อสินค้าและความเชื่อมั่นของผู้บริโภคในช่วงปลายปีนี้คึกคักมากขึ้น เนื่องจากภาครัฐเริ่มผ่อนคลายมาตรการล็อกดาวน์ ทำให้กิจกรรมทางเศรษฐกิจกลับมาเดินหน้าได้อีกครั้ง
ทั้งนี้ เชื่อว่าการจับจ่ายใช้สอยซื้อสินค้าของผู้บริโภคในช่วงไตรมาส 4 ของปีนี้ให้กลับมาคึกคักอีกครั้ง โดยสินค้าดังกล่าวบริษัทสามารถจำหน่ายไปยังกลุ่มผู้บริโภคโดยตรง (D2C) ซึ่งเป็นผู้ชมทางช่อง JKN18 และช่องทีวีดาวเทียม (PSI) ในช่องที่เป็นทีวีโฮมช้อปปิ้ง JKN Hi Shopping ช่อง 46 เพื่อต้องการให้ครอบคลุมถึงกลุ่มเป้าหมายเพิ่มมากขึ้นจากช่องทางที่บริษัทมีอยู่แล้ว
อย่างไรก็ดี ก่อนหน้านี้ บริษัท เจเคเอ็น เบสท์ ไลฟ์ จำกัด (JKN Best Life) ซึ่ง JKN ถือหุ้น 100% เข้าลงทุนในบริษัท ไฮ ช็อปปิ้ง จำกัด (HS) ที่ประกอบธุรกิจให้บริการผลิตรายการโทรทัศน์ พัฒนาระบบและบริหารจัดการที่เกี่ยวข้องกับธุรกิจบริการกระจายเสียงหรือโทรทัศน์ เพื่อการแนะนำและขายสินค้าผ่านสื่อกลางหลากหลายช่องทาง ได้แก่ ช่องนำสัญญาณผ่านระบบดาวเทียม เคเบิล ดิจิทัล และเครือข่ายโทรคมนาคมอื่น ๆ
รวมทั้งช่วงที่ผ่านมาบริษัทฯ ร่วมกับสถานีโทรทัศน์ช่อง 8 เตรียมนำละครช่อง JKN18 ไปฉายที่ช่อง 8 ในไตรมาส 3/2564 เพื่อขยายฐานผู้ชมของช่องในวงกว้าง โดยที่ผ่านมา JKN ได้ขายคอนเทนต์ที่นำเข้าจากต่างประเทศให้กับอาร์เอส กรุ๊ป เพื่อออกอากาศในสถานีโทรทัศน์ช่อง 8 เป็นระยะเวลาต่อเนื่องกว่า 3 ปี ซึ่งมีทั้งรายการสาระและความบันเทิง เช่น ซีรีส์อินเดีย เป็นต้น
โดยเห็นได้ชัดว่าทาง JKN มีการขยายธุรกิจที่สามารถต่อยอดกับกลุ่มสื่อที่บริษัทมีอยู่ในมืออยู่แล้ว เพื่อเพิ่มความสามารถในการสร้างรายได้ให้แข็งแกร่งมากขึ้นในอนาคต
นอกจากนี้ ทางบล.คิงส์ฟอร์ด คาดว่าแนวโน้มกำไรครึ่งหลังของปี 2564 ทยอยฟื้นตัวดีขึ้นจากงวดเดียวกันของปีก่อน โดยคาดผลขาดทุนจากธุรกิจทีวีดิจิทัลจะเริ่มปรับลดลงเหลือเพียงไตรมาสละ 15-20 ล้านบาท หลังเข้าไปจัดการปรับโครงสร้าง ส่วนรายได้ค่าสิทธิคอนเทนต์จะรับรู้มากขึ้นจากต่างประเทศเป็นหลัก ซึ่ง ณ สิ้นไตรมาส 2 ปี 2564 มีลิขสิทธิ์คอนเทนต์ที่เป็น Backlog รอการส่งมอบอยู่ 786 ล้านบาท
ขณะเดียวกัน จะมีรายได้เสริมเข้ามาจากการจำหน่ายสินค้าเพื่อสุขภาพ-ความงาม อาหารเสริม และเครื่องดื่ม Functional Drink โดยมีการขยายช่องทางการจัดจำหน่ายสินค้าเครื่องดื่มใน 7-11 ปลายไตรมาส 3 ปี 2564 รวมถึงรอความชัดเจนเรื่องใบอนุญาตเครื่องดื่ม CBD น่าจะเห็นการเปิดตัวสินค้า 1 ตัว ช่วงปลายปีหรือปีหน้า
อย่างไรก็ตาม จากกำไรครึ่งแรกของปี 2564 ที่ออกมาต่ำ คาดถูกกดดันจากค่าใช้จ่ายในการเข้าซื้อช่องทีวีดิจิทัลและผลกระทบจากโควิด-19 ต่อกำลังซื้อในประเทศ
ทั้งนี้ นักวิเคราะห์ปรับลดประมาณการรายได้ปี 2564 ลงเหลือ 1.87 พันล้านบาท  เพิ่มขึ้น 13% จากงวดเดียวกันของปีก่อน แบ่งเป็นรายได้จากธุรกิจคอนเทนต์ 1.72 พันล้านบาท ธุรกิจโฆษณาและคอมเมิร์ซรวมกันราว 150 ล้านบาท บนสมมติฐานอัตรากำไรขั้นต้นรวม 43.6% ปรับกำไรปี 2564 ลงมาอยู่ที่ 325 ล้านบาท เพิ่มขึ้น 4.1% จากงวดเดียวกันของปีก่อน ขณะที่กำไรปกติ 301 ล้านบาท เพิ่มขึ้น 3.1% จากงวดเดียวกันของปีก่อน และปี 2565 กำไรอยู่ที่ 362 ล้านบาท เพิ่มขึ้น 11.3% จากงวดเดียวกันของปีก่อน
ดังนั้น แนะนำ “ซื้อ” ปรับไปใช้ราคาเหมาะสมปี 2565 ที่ 10.70 บาท
….
ผู้ถือหุ้นรายใหญ่
รายชื่อกรรมการ